מינדי קלינג

ורה מינדי צ'וקלינגם (באנגלית: Vera Mindy Chokalingam; נולדה ב-24 ביוני 1979) הידועה בשם הבמה מינדי קלינג (Mindy Kaling), היא שחקנית, קומיקאית, כותבת ומפיקה אמריקאית. ידועה בעיקר בשל תפקידה כקלי קאפור בקומדיית המצבים "המשרד", ומינדי להירי בסדרה "מינדי", אותה היא גם יצרה וכתבה. נולדה בשם ורה מינדי צ'וקלינגם בקיימברידג', מסצ'וסטס שבארצות הברית לזוג הורים בני דת ההינדואיזם שהיגרו מהודו. אביה טמילי ואימה בנגלית. אביה, אבו צ'וקלינגם, הוא אדריכל, ואמה, ד"ר סוואטי צ'וקלינגם (לבית רויסירקר), היא גינקולוגית-מיילדת. הוריה נפגשו במסגרת עבודתם בבית חולים בניגריה ועברו לארצות הברית ב-1979. יש לה אח אחד גדול בשם ויג'אי צ'וקלינגם. קלינג בלטה בשנותיה בתיכון, והתקבלה ללימודים בדארטמות' קולג'. במהלך לימודיה עבדה כמתמחה בתוכנית הלילה של קונאן או'בריאן, שהיווה השראה בשבילה. היא סיימה את לימודיה בשנת 2001. קלינג הופיעה במספר תפקידים קטנים בסרטי קומדיה שונים, כמו "בתול בן 40", "קטינים ללא השגחה", "גנוב על הירח", "קשר לא מחייב" ו "סוף.". היא הצטרפה לצוות הכותבים של הסדרה הקומית "המשרד" בגיל 24, והייתה האישה היחידה בצוות מבין שמונת הכותבים. בהמשך, היא גילמה את דמותה של קלי קאפור. קלינג כתבה 22 פרקים שונים, כולל הפרק "ניאגרה" בעונה השישית של הסדרה, שזיכה אותה למועמדות בפרס אמי יחד עם גרג דניאלס. בשנת 2007 שיחקה קלינג בקומדיה הרומנטית "רישיון לחתונה" לצד רובין ויליאמס ומנדי מור. בשנת 2012 שיחקה בקומדיה הרומנטית "עד החתונה זה יעבור" לצד ג'ייסון סיגל ואמילי בלאנט. באותה שנה, הציעה קלינג לרשת פוקס להעלות קומדיה בשם "מינדי" (במקור: "הפרויקט של מינדי"), שנכתבה על-ידה. הדמות הראשית של הסדרה, אותה היא מגלמת, היא גינקולוגית בת 30 המתמרנת בין חייה כרופאה לבין חיי האהבה שלה. קלינג ביססה את הדמות על אמה, שנפטרה זמן קצר לפני עליית הסדרה לשידור. הסדרה שודרה במשך 3 עונות ברשת פוקס, ולאחר מכן בשירות הסטרימינג "הולו" במשך 3 עונות נוספות. בשנת 2015 דיבבה את הרגש "גועל" בסרט "הקול בראש". באותה שנה גילמה את שרה בסרט הקומי "הלילה שלפני" בכיכובם של סת' רוגן וג'וזף גורדון-לוויט. בשנת 2018 הופיעה בסרט "קמט בזמן", וכן בסרט "אושן 8" לצדן של סנדרה בולוק וריהאנה. בשנת 2019 שיחקה בסרט "לייט נייט", לצד אמה תומפסון. בסוף חודש יולי של אותה שנה עלתה המיני-סדרה "ארבע חתונות ולוויה אחת", שיצרה לרשת הולו. בשנת 2020 היא יצרה את סדרת הטלוויזיה "אמת או חובה" עם מאיטריי רמקרישנן בתפקיד הראשי, המבוססת על חייה כילדה. הסדרה מתארת ילדה בשם דיווי עם הורים ממוצא הודי, שאמה רופאת עור ואביה נפטר במפתיע. בשנת 2017 ילדה קלינג את בתה הבכורה קתרין סוואטי, בשנת 2020 נולד בנה השני ספנסר. קלינג בחרה לא לגלות את זהות האב הביולוגי של ילדיה. בעבר ניהלה מערכת יחסית רומנטית עם השחקן ששיחק לצידה בסדרה המשרד בי ג'יי נובק, אשר משמש כסנדק של ילדיה.[דרוש מקור] מדיה וקבצים בנושא מינדי קלינג בוויקישיתוף מינדי קלינג, ברשת החברתית פייסבוק מינדי קלינג, ברשת החברתית אקס (טוויטר) מינדי קלינג, ברשת החברתית אינסטגרם מינדי קלינג, במסד הנתונים הקולנועיים IMDb (באנגלית) מינדי קלינג, באתר "אידיבי", מאגר הידע העברי לקולנוע ישראלי ועולמי מינדי קלינג, באתר AllMovie (באנגלית) מינדי קלינג, באתר Rotten Tomatoes (באנגלית) מינדי קלינג, באתר Box Office Mojo (באנגלית) מינדי קלינג, באתר Metacritic (באנגלית) מינדי קלינג, במסד הנתונים הקולנועיים KinoPoisk (ברוסית) מינדי קלינג, באתר MusicBrainz (באנגלית) מינדי קלינג, באתר Discogs (באנגלית) דודי כספי‏, לא מתנצלת על כל דבר: ריאיון עם מינדי קלינג, באתר וואלה, 20 באפריל 2014 רותה קופפר, מראה שחורה: מינדי קיילינג היא הקומיקאית הלוהטת של הרגע, באתר כלכליסט, 24 ביוני 2019 שירית גל, השם החם בעולם הבידור: "הקיום שלי הוא אקט פוליטי", באתר ynet, 26 ביוני 2019 מינדי קלינג, באתר אנציקלופדיה בריטניקה (באנגלית)